മുസ്ലിങ്ങള്ക്കു വേണ്ടി ശബ്ദമുയര്ത്താന് തങ്ങള്ക്ക് അവകാശമുണ്ട് താലിബാന് കാബൂള്: കശ്മീരിലും ഇന്ത്യയിലും മറ്റേതൊരു രാജ്യത്തും മുസ്ലിങ്ങള്ക്കു വേണ്ടി ശബ്ദമുയര്ത്താന് തങ്ങള്ക്ക് അവകാശമുണ്ടെന്ന് താലിബാന്. കശ്മീര് ഉള്പ്പെടെ എവിടെയുമുള്ള മുസ്ലീങ്ങള്ക്ക് വേണ്ടി ശബ്ദമുയര്ത്തുമെന്ന് താലിബാന് വ്യക്തമാക്കി. അവര് നിങ്ങളുടെ പൗരന്മാരാണെന്നും നിങ്ങളുടെ നിയമപ്രകാരം അവര്ക്ക് തുല്യ അവകാശങ്ങള് ലഭിക്കാന് അവകാശമുണ്ടെന്നും തങ്ങള് പറയുമെന്ന് താലിബാന് വക്താവ് സുഹൈല് ഷഹീന് വെളിപ്പെടുത്തി. ബിബിസി ഉര്ദുവിന് നല്കിയ അഭിമുഖത്തിലായിരുന്നു താലിബാന് വക്താവിന്റെ പ്രതികരണം. ഏതെങ്കിലും ഒരു രാജ്യത്തിനു നേരേ ആയുധമെടുക്കാന് ഉദ്ദേശ്യമില്ലെന്നും താലിബാന് അഭിപ്രായപ്പെട്ടു. അതേസമയം അഫ്ഗാന്റെ ഭൂമി ഒരു തരത്തിലുമുള്ള തീവ്രവാദ പ്രവര്ത്തനങ്ങള്ക്ക് ഉപയോഗിക്കില്ലെന്ന് ഉറപ്പുവരുത്തുകയാണ് ഇന്ത്യയുടെ ലക്ഷ്യമെന്ന് വിദേശകാര്യ മന്ത്രാലയ വക്താവ് അരിന്ദം ബാഗ്ചി കഴിഞ്ഞ ദിവസം അറിയിച്ചിരുന്നു. അഫ്ഗാനിലെ സര്ക്കാര് രൂപവത്കരണത്തെ കുറിച്ചുള്ള വിശദാംശങ്ങള് ഇന്ത്യന് സര്ക്കാരിന് അറിയില്ലെന്ന് വിദേശകാര്യ മന്ത്രാലയ വക്താവ് അരിന്ദം ബാഗ്ചി വ്യക്തമാക്കി. ഏതു തരത്തിലുള്ള സര്ക്കാരാണ് അഫ്ഗാനിസ്താനില് രൂപവത്കരിക്കപ്പെടുക എന്നതിനെ കുറിച്ചുള്ള വിശദാംശങ്ങളോ അതിന്റെ സ്വഭാവമോ അറിയില്ലെന്ന് ബാഗ്ചി പറഞ്ഞു. അഫ്ഗാനിലെ സര്ക്കാര് രൂപീകരണത്തെ കുറിച്ച് പുതുതായി വിവരങ്ങളൊന്നും ഇല്ലെന്നും ഉഹാപോഹങ്ങള് പ്രചരിപ്പിക്കാന് താല്പര്യപ്പെടുന്നില്ലെന്നും അദ്ദേഹം അഭിപ്രായപ്പെട്ടു. അഫ്ഗാനിസ്താന്റെ മണ്ണ് ഒരുതരത്തിലുമുള്ള ഭീകരവാദത്തിനും ആരും ഉപയോഗപ്പെടുത്താതിരിക്കുക എന്നതാണ് ഇന്ത്യയുടെ ലക്ഷ്യമെന്നും അദ്ദേഹം വ്യക്തമാക്കിയിരുന്നു.